Με απόφαση του υπουργού Οικονομικών, Ευκλείδη Τσακαλώτου, ανατέθηκε στην Επιτροπή Εποπτείας και Ελέγχου Παιγνίων (ΕΕΕΠ) η διενέργεια πλειοδοτικού διαγωνισμού για την επιλογή παραχωρησιούχου νέας άδειας καζίνο εντός της περιοχής Μητροπολιτικού Πόλου Ελληνικού - Αγίου Κοσμά.

Η επιτροπή ελέγχου παιγνίων θα διενεργήσει το επόμενο διάστημα διαγωνισμό για την πρόσληψη νομικού και τεχνικοοικονομικού συμβούλου, οι οποίοι θα προετοιμάσουν τα τεύχη του διαγωνισμού.

Σύμφωνα με πληροφορίες που μετέδωσε ο ΣΚΑΙ, η έναρξη του διαγωνισμού θα διεξαχθεί το φθινόπωρο καθώς οι σύμβουλοι θα χρειαστούν τουλάχιστον τρεις μήνες για να ετοιμάσουν τις προδιαγραφές της διαδικασίας.

Κατά τις ίδιες πληροφορίες, θα πρέπει πριν την έναρξη του διαγωνισμού να έχουν εκδοθεί οι κοινές υπουργικές αποφάσεις που θα καθορίζουν τις πολεοδομικές ζώνες στην έκταση. Θα πρέπει επίσης να έχουν γίνει γνωστοί στους υποψήφιους και οι εμπορικοί όροι, όπως για παράδειγμα το ύψος του ενοικίου που θα πρέπει να καταβάλλουν.

Πρόθεση της επιτροπής ελέγχου παιγνίων είναι η μεγιστοποίηση του τιμήματος και ως εκ τούτου στόχος είναι υπάρξει προσέλκυση μεγάλων ομίλων με διεθνή εμπειρία στον κλάδο των καζίνο.